#### Výbor Národnej rady Slovenskej republiky

**pre financie a rozpočet**

57. schôdza

1358/2014

**333**

**U z n e s e n i e**

**Výboru Národnej rady Slovenskej republiky**

**pre financie a rozpočet**

**zo 7. októbra 2014**

Výbor Národnej rady Slovenskej republiky pre financie a rozpočet prerokoval vládny návrh zákona, ktorým sa mení a dopĺňa zákon č. 539/2008 Z. z. o podpore regionálneho rozvoja (tlač 1085) **a**

1. **súhlasí**

s vládnym návrhom zákona, ktorým sa mení a dopĺňa zákon č. 539/2008 Z. z. o podpore regionálneho rozvoja (tlač 1085)

1. odporúča

Národnej rade Slovenskej republiky

# vládny návrh zákona, ktorým sa mení a dopĺňa zákon č. 539/2008 Z. z. o podpore regionálneho rozvoja (tlač 1085) schváliť s pozmeňujúcimi a doplňujúcimi návrhmi tak, ako sú uvedené v prílohe tohto uznesenia;

##### ukladá

##### predsedovi výboru

podať predsedovi Výboru Národnej rady Slovenskej republiky pre verejnú správu a regionálny rozvoj ako gestorskému výboru informáciu o výsledku prerokovania.

**Daniel D u c h o ň**

predseda výboru

**Milan Mojš**

**Ivan Švejna**

overovateľ výboru

#### Výbor Národnej rady Slovenskej republiky

**pre financie a rozpočet**

Príloha k uzn. **č. 333**

57. schôdza

**Pozmeňujúce a doplňujúce návrhy**

# k vládnemu návrhu zákona, ktorým sa mení a dopĺňa zákon č. 539/2008 Z. z. o podpore regionálneho rozvoja (tlač 1085)

**––––––––––––––––––––––––––––––––––––––––––––––––––––––––––––––––––––––––––––––**

1. **V čl. I, bode 1 § 1 ods. 2** sa slová „pomoci a podpory Európskej únie prostredníctvom“ nahrádzajú slovami „finančných prostriedkov z“ a vypúšťajú sa slová „a medzinárodné zmluvy, ktorými je Slovenská republika viazaná“.

Ide o terminologické zjednotenie pojmu rôzne používaného v návrhu zákona (§ 4 ods. 2 a § 13 ods. 2 písm. a)) a nariadení (ES) č. 1303/2013 a vypustenie nesprávne uvedených slov z dôvodu absencie úpravy poskytovania finančných prostriedkov z fondov EÚ medzinárodnými zmluvami, ktorými by bola Slovenská republika viazaná.

1. **V čl. I, bode 1 § 1 ods. 2** poznámke pod čiarou k odkazu 1 sa vypúšťajú slová „zákon č. 231/1999 Z. z. o štátnej pomoci v znení neskorších predpisov,“.

Ide o vypustenie nesprávne uvedenej právnej úpravy v poznámke pod čiarou, keďže zákon o štátnej pomoci upravuje poskytovanie finančných prostriedkov zo štátneho rozpočtu a nie z fondov Európskej únie.

1. **V čl. I, bode 2 § 2 písm. e)** sa slovo „a“ za slovom „regionálnej“ nahrádza slovom „alebo“.

Ide o formulačnú úpravu textu ustanovenia.

1. **V čl. I, bode 3 § 2 písm. g)** sa slová „s cieľom zabezpečiť“ nahrádzajú slovami „ktorí zabezpečujú“ a slovo „a“ sa nahrádza slovom „alebo“.

Úprava ustanovenia sa navrhuje vzhľadom na všeobecnú pripomienku týkajúcu sa normatívnosti ustanovení návrhu zákona.  Ďalšia časť pripomienky sa týka formulačnej úpravy textu ustanovenia.

1. **V čl. I, bode 5 § 4 ods. 2** sa vypúšťajú slová „a medzinárodných zmlúv, ktorými je Slovenská republika viazaná“.

Ide o vypustenie nesprávne uvedených slov z dôvodu absencie úpravy poskytovania finančných prostriedkov z fondov EÚ medzinárodnými zmluvami, ktorými by bola Slovenská republika viazaná.

1. **V čl. I, bode 8 § 6 ods. 3 písm. b)** sa za slovo „vývoja“ vkladajú slová „rozvoja regiónov“ zároveň  sa vypúšťajú slová „v regiónoch“.

Ide o formulačnú úpravu textu ustanovenia z hľadiska jeho zrozumiteľnosti.

1. **V čl. I, bode 8 § 6 ods. 3 písm. h)** sa za slovo „hodnotenia“ vkladajú slová „vývoja regionálneho rozvoja“.

Ide o formulačnú úpravu textu ustanovenia z hľadiska jeho zrozumiteľnosti.

1. **V čl. I, bode 10 § 7 ods. 3 písm. a)** sa
   1. za slovo „celku“ na začiatku ustanovenia vkladá čiarka a vypúšťajú sa slová „s väzbami na širšie územie a“;
   2. za slovo „vývoja“ sa vkladá čiarka a vypúšťajú sa slová „s dôrazom na“;
   3. vypúšťa slovo „relevantné“.

Úprava ustanovenia sa navrhuje vzhľadom na všeobecnú pripomienku týkajúcu sa normatívnosti ustanovení návrhu zákona. Vypúšťajú sa slová, ktoré nadbytočne zaťažujú text a vykonávajú sa úpravy súvisiace s vypustením textu.

1. **V čl. I, bode 12** sa za slovo „zákona“ vkladajú slová „okrem § 17 ods. 1, 2, ods. 3 úvodnej vety a ods. 4 úvodnej vety“.

Navrhuje sa legislatívno-technická úprava v súvislosti s novelizačnými bodmi 25, 26 a 27.

1. **V čl. I, bode 13 § 8 ods. 3 písm. a)** sa
   1. za slovo „obce“ na začiatku ustanovenia vkladá čiarka a vypúšťajú sa slová „s väzbami na širšie územie a“;
   2. za slovo „vývoja“ sa vkladá čiarka a vypúšťajú sa slová „s dôrazom na“;
   3. vypúšťa slovo „relevantné“.

Úprava ustanovenia sa navrhuje vzhľadom na všeobecnú pripomienku týkajúcu sa normatívnosti ustanovení návrhu zákona. Vypúšťajú sa slová, ktoré nadbytočne zaťažujú text a vykonávajú sa úpravy súvisiace s vypustením textu.

1. **V čl. I, bode 23 § 13 ods. 2 písm. a)** sa za slovo „poskytovania“ vkladá slovo „finančných“.

Ide o terminologické zjednotenie pojmu rôzne používaného v návrhu zákona (§ 1 ods. 2 a § 4 ods. 2 ) a nariadení (ES) č. 1303/2013.

1. **V čl. I, bode 23 § 13 ods. 9** sa za slová „rokovania a“ vkladá slovo „spôsob“.

Ide o legislatívno-technickú úpravu súvisiacu s čl. 4 ods. 3 Legislatívnych pravidiel tvorby zákonov.

1. **V čl. I, bode 26** sa za slovo „ods. 3“ vkladajú slová „úvodnej vete“.

Navrhuje sa legislatívno-technická úprava vzhľadom na platné znenie návrhu zákona.

1. **V čl. I, bode 27** sa za slovo „ods. 4“ vkladajú slová „úvodnej vete“.

Navrhuje sa legislatívno-technická úprava vzhľadom na platné znenie návrhu zákona.